Հավելված 1

Հայաստանի Հանրապետության Շիրակի մարզի

Արթիկ համայնքի ավագանու

2019 թվականի նոյեմբերի 27--ի թիվ 52--Ն որոշման

**Կարգ**

**ՀՀ Շիրակի մարզի Արթիկ համայնքի աղբահանության իրականացման**

**Ընդհանուր դրույթներ**

**1**.Սույն կարգը կարգավորում է համայնքի տարածքում աղբահանության կազմակերպման հետ կապված հարաբերությունեերը:

**2**.Սույն կարգի գործողությունը տարածվում է համայնքի ղեկավարի, ավագանու, աղբահանության կազմակերպման պատասխանատուների, համայնքի վարչական տարածքում գործող իրավաբանական և ֆիզիկական անձանց, համայնքում հիմնական և ժամանակավոր բնակվողների, աղբահանության ծառայություն մատուցող անձանց վրա:

**3**.Աղբահանությունը՝ բնակավայրում գոյացող աղբի հավաքման, պահման, փոխադրման և աղբավայրում տեղադրման գործողությունների ամբողջականությունն է: Այն պարտադիր և պարբերաբար իրականացվող աշխատանք է՝ օրենսդրությամբ սահմանված սանիտարահիգիենիկ կանոնների և նորմերի պահպանմամբ: Աղբի հավաքման, պահման, փոխադրման և աղբավայրերի շահագործման հսկողությունն իրականացնում է համայնքի ղեկավարը:

**4**.Աղբահանության իրականացումը պետք է հիմնված լինի հետևյալ հիմնական նպատակների և սկզբունքների վրա՝

1. մարդու առողջության և շրջակա միջավայրի վրա աղբի բացասական (վտանգավոր) ներգործության նվազեցում և չեզոքացում
2. բնակության համար հարմարավետ և էկոլոգիապես անվտանգ պայմանների ապահովում
3. տարածքների աղտոտման, աղբակույտերի առաջացման անթույլատրելիություն և տարածքների մաքրում աղբից

**Աղբի հավաքմանը, պահմանը, փոխադրմանը և տեղադրմանը ներկայացվող պահանջներ**

**5**.Կենցաղային աղբը հավաքվում և պահվում է համայնքի ընդհանուր օգտագործման տարածքների՝ այդ նպատակով հատուկ սահմանված կամ նախատեսված տեղերում և համայնքի տրամադրած տարողություններում՝ աղբամաններում կամ աղբարկղերում:

**6**.Ոչ կենցաղային և խոշոր եզրաչափերի աղբը հավաքվում և պահվում է աղբահանության վճար վճարողների ձեռք բերած աղբամաններում կամ կոնտեիներներում կամ աղբահանության վճար վճարողի նախատեսած՝ իրեն պատկանող համապատասխան տարածքում, եթե համայնքի ավագանին այլ բան չի սահմանել: Վճարողների պահանջով համայնքը աղբամանները կարող է տրամադրել վարձակալության հիմունքներով

**7**. Կրպակներում առևտուր իրականացնող սուբյեկտները իրենց հարակից տարածքները պահում են պատշաճ սանիտարական վիճակում, որտեղ չեն պահեստավորում ապրանքներ, տարաներ կամ ավելորդ իրեր, սպառման թափոններ և շինարարական աշխատանքների ընթացքում առաջացող թափոններ:

Բնակելի շենքերի առաջին հարկերում տեղակայված առևտրի և սպասարկման օբյեկտների մուտքերի (այդ թվում և՝ բակային կողմից) հարակից տարածքները պահվում են պատշաճ սանիտարական վիճակում, չեն կուտակում ապրանքների արկղեր կամ ավելորդ իրեր, սպառման թափոններ և շինարարական աշխատանքների ընթացքում առաջացող թափոններ: Նշված սուբյեկտները հարակից տարածքների սանիտարական վիճակը պատշաճ պահելու համար սեփական միջոցների հաշվին տարածքում պարտավոր են տեղադրել առնվազն հիսուն լիտր տարողությամբ աղբամաններ՝ աղբահանության ծառայություն մատուցողի կողմից աղբի հեռացման համար հարմար դիրքով

**8**.Աղբի փոխադրումը իրականացնում են մասնագիտացված կազմակերպությունները՝ համաձայն աղբահանության կարգի: Աղբի փոխադրումը պետք է կազմակերպվի աղբատար փոխադրամիջոցներով, որոնց կառուցվածքը բացառում է շրջակա միջավայրի աղտոտումը: Աղբի փոխադրումը աղբարկղերից և աղբամաններից պետք է իրականացնել մինչև դրանց ամբողջությամբ լցվելը: Աղբարկղերից և աղբամաններից աղբի հեռացնելու ժամանակ աղբահանությունը իրականացնող կազմակերպության կողմից մաքրվում և տեղափոխվում է աղբարկղերի հարակից տարածքի աղբը:Աղբահանության ժամանակ տեղափոխվում են նաև աղբակույտերը և տերևակույտերը: Դրանց այրումն արգելվում է:

**9**. Աղբը տեղադրվում է օրենսդրությամբ սահմանված կարգով արտոնագրված աղբավայրերում կամ ենթարկվում է վերամշակման: Աղբավայրերում աղբի տեղադրումն իրականացվում է աղբավայրերի շահագործման և սանիտարահիգիենիկ կանոնների պահանջների պահպանմամբ: Արգելվում է աղբի տեղադրումը դրա համար չնախատեսված վայրերում:

Որպես Արթիկ համայնքի աղբավայր շահագործվում է քաղաքից հյուսիս-արևմուտք ընկած հատվածում գործող աղբավայրը, որը քաղաքի կառուցապատման գոտուց հեռու է 3 կմ:

Աղբավայրի խնամքը՝ աղբավայրի հարթեցումը,հողով ծածկումը, մտնում է աղբահանություն իրականացնող կազմակերպության պարտականությունների մեջ:

**10**.Արգելվում է՝

1. աղբի պահելը և թափելը դրա համար չնախատեսված կամ չսահմանված վայրերում
2. աղբի տեղադրումը դրա համար չնախատեսված վայրերում
3. սպառման թափոնների այրումը
4. աղբի համար սահմանված վայրերում տեղադրելու անօգտագործելի բժշկական նյութեր, դեղորայք, դեղահաբեր,կաուստիկ թթուներ, ներկանյութեր, մեքենայի յուղեր, ցանկացած տեսակի հեղուկներ,պայտուցիկ նյութեր,ասբեստ կամ նմանատիպ այլ վտանգավոր նյութեր և թափոններ
5. աղբի համար նախատեսված վայրերում սատկած կենդանիների մարմինների տեղադրումը:

**11**. Աղբատար փոխադրամիջոցների թափքերը ախտահանվում են աղբաթափման վայրում` աղբահանությունը իրականացնող կազմակերպության կողմից ամիսը 1անգամ: Ախտահանման համար օգտագործվում է քլորակրի (10 %), լիզոլի (5-8%) կրեոլինի (5-8%), նավթալիզոլի (10-15%), ֆենոլի (3-5%) նատրիում մետասիլիկատի (1-3%) կամ Հայաստանի Հանրապետության «Դեղերի մասին» օրենքով սահմանված կարգով գրանցված և Հայաստանի Հանրապետության կառավարության 2000թվականի սեպտեմբերի 20-ի «Հայաստանի Հանրապետություն դեղերի և դեղանյութերի ներմուծման և արտահանման կարգը հաստատելու մասին» N 581 որոշմամբ սահմանված կարգով ներմուծված վարակազերծիչ միջոցներով, ըստ վերջիններիս ուղեկցող հրահանգների:

**12**. Աղբահանությունը իրականացնող կազմակերպությունը օրենքով սահմանված կարգով պատասխանատվություն է կրում իր պարտավորությունների չկատարման կամ ոչ պատշաճ կատարման համար:

Աղբահանությունը իրականացնող կազմակերպության պարտավորությունների կատարման նկատմամբ վերահսկողությունն իրականացնում է համայնքի ղեկավարը կամ նրա լիազորած անձը (մարմինը):

**13**. Կատարվել են կենցաղային աղբի մեջ պարունակվող հիմնական նյութերի ծավալների փաստացի չափում, որի արդյունքում ստացված տվյալների հիման վրա հաշվարկվել են նյութերի խտությունները և կատարվել է Արթիկ համայնքի տարածքում առաջացող աղբի մոտավոր հաշվարկ: Փաստացի չափումների արդյունքը ներկայացվում է աղյուսակ 1-ի տվյալներում

**Աղյուսակ 1**

|  |  |
| --- | --- |
| **Կենցաղային աղբի մեջ պարունակվող հիմնական նյութեր** | **Խտություն կգ/ խոր.մ** |
| Գոֆրակարտոնե արկղեր | 30 |
| Ալյումինե տարաներ | 37 |
| Պլաստիկե շշեր | 38 |
| Թուղթ | 120 |
| Ռետին | 240 |
| Ապակե տարաներ | 300 |
| Սննդի թափոններ | 280 |
| Պահածոների տարաներ | 80 |
| Պոլիէթիլենային տոպրակներ | 90 |
| **Միջին ցուցանիշ** | **135** |

Որպես Արթիկ համայնքի բնակչության թվաքանակ հիմք է ընդունվել ՀՀ բնակչության պետական ռեգիստրի տրամադրած տվյալը,ըստ որի 2018 թվականին Արթիկ համայնքում հաշվառված **բնակչության թիվը կազմել է** **20780 մարդ**:

Համադրելով տարբեր աղբյուներից վերցված տվյալները՝ պարզվել է, որ վերջին տասնամյակում երկրագնդի բնակչության մեկ շնչի հաշվով տարեկան առաջանում է **1.31 խորանարդ մետր կենցաղային աղբ**:

Վերը նշված տվյալների հիման վրա կատարված հաշվարկների արդյունքում պարզվել է, որ Արթիկ համայնքում տարեկան առաջանում է **27221,8 խոր.մ. կենցաղային աղբ՝**

**20780 x 1.31 = 27221,8( խոր.մ)**

Ըստ աղյուսակ 1.-ի տվյալների` **կենցաղային աղբի միջին խտության** ցուցանիշը կազմում է **135կգ/խոր.մ:** Համայնքում տարեկան առաջանում է **3675 տոննա աղբ՝**

**27221,8(խոր.մ) x 135(կգ/խոր.մ) = 3674943 (կգ):**

|  |
| --- |
| **14. Համաձայն Վարչական իրավախախտումների վերաբերյալ Հայաստանի Հանրապետության** **օրենսգրքի 43.1 հոդվածի՝ աղբահանության աշխատանքները ժամանակին չկազմակերպելը, չսահմանված վայրում աղբ թափելը, աղբահանության համար անհրաժեշտ պայմաններ չապահովելը առաջացնում է՝** |

1. Աղբահանության աշխատանքները ժամանակին չկազմակերպելը՝ առաջացնում է տուգանքի նշանակում պաշտոնատար անձանց նկատմամբ՝ սահմանված նվազագույն աշխատավարձի հարյուրապատիկից մինչև երկուհարյուրապատիկի չափով:
2. Սույն կետի 1-ին ենթակետի մասով նախատեսված խախտումը կրկին անգամ կատարելը մեկ տարվա ընթացքում՝ առաջացնում է տուգանքի նշանակում պաշտոնատար անձանց նկատմամբ՝ սահմանված նվազագույն աշխատավարձի երկուհարյուրապատիկից մինչև երեքհարյուրապատիկի չափով:
3. Չսահմանված և (կամ) չնախատեսված տեղերում ու վայրերում՝ աղբամուղերից, աղբահավաք խցերից, աղբարկղերից, աղբամաններից, աղբահավաք մեքենաներից, ինչպես նաև սահմանված կարգով կազմակերպված և (կամ) նախատեսված աղբավայրերից դուրս աղբ թափելը՝ առաջացնում է տուգանքի նշանակում ֆիզիկական անձանց նկատմամբ՝ սահմանված նվազագույն աշխատավարձի քսանապատիկից մինչև երեսնապատիկի չափով, պաշտոնատար անձանց նկատմամբ՝ քառասնապատիկից մինչև հարյուրապատիկի չափով:
4. Սույն կետի 3-րդ ենթակետի մասով նախատեսված խախտումը կրկին անգամ կատարելը մեկ տարվա ընթացքում՝ առաջացնում է տուգանքի նշանակում ֆիզիկական անձանց նկատմամբ՝ սահմանված նվազագույն աշխատավարձի երեսնապատիկից մինչև հիսնապատիկի չափով, պաշտոնատար անձանց նկատմամբ՝ հարյուրապատիկից մինչև երկուհարյուրապատիկի չափով:
5. Առանց աղբահանության պայմանագրի աղբը հեռացնելը (թափելը) կամ պայմանագրով սահմանված վայրից (տեղից) դուրս աղբը հեռացնել (թափելը)՝ առաջացնում է տուգանքի նշանակում ֆիզիկական անձանց նկատմամբ՝ սահմանված նվազագույն աշխատավարձի քսանապատիկից մինչև երեսնապատիկի չափով, պաշտոնատար անձանց նկատմամբ՝ քառասնապատիկից մինչև հարյուրապատիկի չափով: Սույն կետ 5-րդ ենթակետի մասով նախատեսված խախտումը կրկին անգամ կատարելը մեկ տարվա ընթացքում՝ առաջացնում է տուգանքի նշանակում ֆիզիկական անձանց նկատմամբ՝ սահմանված նվազագույն աշխատավարձի երեսնապատիկից մինչև հիսնապատիկի չափով, պաշտոնատար անձանց նկատմամբ՝ հարյուրապատիկից մինչև երկուհարյուրապատիկի չափով:
6. Համայնքի միջոցների հաշվին Արթիկ համայնքի 2020 թվականի աղբահանության աշխատանքների իրականացումը հանձնել Հայաստանի Հանրապետության <<Գնումների մասին>> օրենսդրությանը համապատասխան ընտրված օպերատորին:
7. Արթիկ համայնքի 2020 թվականի աղբահանության աշխատանքների իրականացումը կազմակերպելու և իրականացնելու նպատակով Արթիկի համայնքապետարանին սեփականության իրավունքով պատկանող ՀՅՈՒՆԴԱՅԻ մակնիշի 172 LS 47 պետհամարանիշով ավտոմեքենաները անհատույց, անժամկետ  օգտագործման իրավունքով տրամադրել ընտրված օպերատորին:

Ավտոմեքենաների պահպանման և շահագործման ծախսերը թողնել ընտրված օպերատորի վրա:

1. **Հայաստանի Հանրապետության Շիրակի մարզի Արթիկ համայնքի աղբահանության իրականացման նվազագույն ժամանակացույց**

Արթիկ համայնքի վարչական տարածքից կենցաղային աղբի աղբահանությունը պետք է կատարվի համայնքի տարածքում տեղադրված աղբարկղերից, անհատական բնակելի տներից, բազմաբնակարան բնակելի շենքերից, հասարակակն նշանակության և արտադրական կառույցներից:

Աղբամանները և աղբարկղերը պետք է ենթարկվեն ախտահանման ամիսը 1 անգամ աղբահանություն իրականացնող կազմակերպության կողմից:

Հիմք ընդունելով Հայաստանի Հանրապետության առողջապահության նախարարի 22-ը դեկտեմբերի 2009 թվականի N25-Ն հրամանի 1-ին բաժնի 2-րդ ենթաբաժնի 15-րդ կետը և Հայաստանի Հանրապետության կառավարության 4-ը հոկտեմբերի 2007 թվականի N 1161-Ն որոշման 2-րդ կետի 1-ին ենթակետը՝ Արթիկ համայնքի վարչական տարածքում կենցաղային աղբի աղբահանաություն իրականացնելիս պետք է առաջնորդվել հետևյալ նվազագույն ժամանակացույցով.

Աղբահանությունը կատարվում է՝

* **երկուշաբթի, չորեքշաբթի և ուրբաթ օրերին** 2.2 հավելվածում նշված վայրերում տեղադրված աղբարկղերից
* **երկուշաբթի և հինգշաբթի օրերին՝** Լմբատ 1, Լմբատ 2, Լմբատ 3 թաղամասերում գտնվող անհատական բնակելի տներից
* **երեքշաբթի և ուրբաթ օրերին՝** Նարեկացի փողոցից դեպի հյուսիս-արևելք ընկած թաղամասի անհատական բնակելի տներից ( Սունդուկյան, Սևոյան, Դուրյան, Մուրացան, Մաշտոցի, ֆիդայինների, Գևորգ Չաուշի, Զորավար Անդրանիկի, Նար-Դոսի, Դեմիրճյան փողոցներ)
* **չորեքշաբթի և շաբաթ օրերին** հետևյալ փողոցներում գտնվող անհատական բնակելի տներից՝ Հակոբյան, Շիրվանզադե, Մյասնիկյան, Խանջյան, Սպանդարյան, Ղուկասյան, Կամո, Գրիգոր Զոհրապ (նրբանցքներով), Աղաքարյան (նրբանցքներով), Գրիգոր Լուսավորիչ (1-ին, 2-րդ, 3-րդ նրբանցքներով), Բաբաջանյան (նրբանցքներով), Տուֆագործների փողոցի նրբանցքներ, Ս.-Նովա
* **ամիսը 2 անգամ Լմբատավանքի տարածքից** :

1. **Հայաստանի Հանրապետության Շիրակի մարզի Արթիկ համայնքի վարչական տարածքում աղբարկղերի տեղադրման վայրերը և քանակը ըստ փողոցների**

|  |  |  |  |
| --- | --- | --- | --- |
| **N** | **Աղբամանի գտնվելու վայրը** | **Քանակ** | **տեսակ** |
| **1** | Թումանյան փողոց | 16 | մետաղյա |
| **2** | Նալբանդյան փողոց | 4 | մետաղյա |
| **3** | Իսահակյան փողոց | 5 | մետաղյա |
| **4** | Ղարիբջանյան փողոց | 3 | մետաղյա |
| **5** | Գորկու փողոց | 5 | մետաղյա |
| **6** | Սասունցի Դավիթ փողոց | 11 | մետաղյա |
| **7** | Շինարարների փողոց | 7 | մետաղյա |
| **8** | Գործարանային փողոց | 3 | մետաղյա |
| **9** | Շահումյան փողոց | 12 | մետաղյա |
| **10** | Բաղրամյան փողոց | 23 | մետաղյա |
| **11** | Անկախության փողոց | 10 | մետաղյա |
| **12** | Տուֆագործների փողոց | 15 | մետաղյա |
| **13** | Գարեգին Նժդեհի փողոց | 9 | մետաղյա |
| **14** | Տոնականյան փողոց | 8 | մետաղյա |
| **15** | Պռոշյան փողոց | 2 | մետաղյա |
| **16** | Աբովյան փողոց | 9 | մետաղյա |
| **17** | Տերյան փողոց | 2 | մետաղյա |
| **18** | Հակոբյան փողոց | 3 | մետաղյա |
| **19** | Շիրազի փողոց | 3 | մետաղյա |
| **20** | Պարույր Սեվակ փողոց | 3 | մետաղյա |
| **21** | Սաակաձե փողոց | 4 | մետաղյա |
| **22** | Գրիգոր Նարեկացի փողոց | 20 | մետաղյա |
| **23** | Շիրակացի փողոց | 5 | մետաղյա |
| **24** | Լմբատ թաղամաս | 15 | մետաղյա |
| **25** | Կոմիտաս թաղամաս | 8 | մետաղյա |
|  | **ԸՆԴԱՄԵՆԸ** | **205** |  |

1. **Հայաստանի Հանրապետության Շիրակի մարզի Արթիկ համայնքի վարչական տարածքից ոչ կենցաղային և խոշոր եզրաչափերի աղբի հավաքման և տեղափոխման թույլտվության տրամադրման պայմանների և աբահանության վճար վճարողների հաշվառման կարգ**

**Սույն կարգով սահմանվում է** ՝

1. Արթիկ համայնքի տարածքում ոչ կենցաղային և խոշոր եզրաչափերի աղբի հավաքման և փոխադրման թույլտվություն տալու կարգը:

Թույլտվությունը տրվում է համայնքի ղեկավարի կողմից: Թույլտվությունը կարող է տրվել իրավաբանական անձին, անհատ ձեռնարկատերերին, շինարարական և խոշոր եզրաչափերի աղբի աղբահանության վճար վճար վճարողներին՝ աղբն ինքնուրույն հավաքելու և փոխադրելու համար: Թույլտվություն ստանալու համար իրավաբանական անձը կամ անհատ ձեռնարկատերը համայնքի ղեկավարին է ներկայացնում հայտ: Թույլտվությանտալու մասին հայտի բավարարումը ձևակերպվում է համայնքի ղեկավարի որոշման հիման վրա: Թույլտվություն տալու համար հայտատուից գանձվում է տեղական տուրք՝ համաձայն ավագանու կողմից սահմանված տեղական տուրքերի և վճարների դրույքաչաչափին և <<Տեղական տուրքերի և վճարների մասին>> ՀՀ օրենքին համապատասխան: Տեղական տուրքի վճարումն հավաստող անդորրագրի և հայտի ստանալուն հաջորդող 3 օրվա ընթացքում հաստատված թույլտվությունը հանձնվում է հայտատուին: Թույլտվության ստանալու մասին հայտը մերժվում է, եթե հայտատուի ներկայացրած փաստաթղթերը թերի են, չեն համապատասխանում ավագանու կողմից հաստատաված պայմաններին:Հայտը գրավոր մերժվում է մուտքագրման օրվանից երկու օրվա ընթացքում: Հայտը մերժելու դեպքում պետք է հստակ նշվեն մերժման պատճառներն ու իրավական հիմքերը:Թույլտվությունը չի կարող հայտատուի կողմից փոխանցվել այլ անձի կամ օգտագործվել այլ անձի կողմից:

1. Արթիկ համայնքում աղբահանության վճար վճարողներն են համայնքի վարչական տարածքում անշարժ գույքի, այդ թվում՝ բնակելի շինության սեփականատեր համարվող կամ որևէ այլ իրավունքով այդ գույքը տիրապետող կամ օգտագործող ֆիզիկական անձինք (ներառյալ՝ ահատ ձեռնարկատերը և արտոնագրային հարկ վճարողը), իրավաբանական անձինք , հիմնարկները, պետական և տեղական ինքնակառավարման մարմինները, իսկ պետական կամ համայնքային սեփականություն համարվող անշարժ գույքը վարձակալության կամ անհատույց օգտագործման հիմքով քաղաքացու կամ իրավաբանական անձի կողմից տիրապետման դեպքում՝ վարձակալը, անհատույց օգտագործողը:

Աղբահանության վճար վճարողների հաշվառումը, աղբահանության վճարը հաշվարկելը, ինչպես նաև այդ վճարի գանձումը (մուտքագրումը) համայնքի բյուջե իրականացվում է համայնքի կողմից:

Արթիկ համայնքում աղբահանության վճար վճարողների հաշվառումը, վճարի հաշվարկումը և մուտքագրումը համայնքի բյուջե կատարվում է <<Տեղական տուրքերի և վճարների մասին>>, <<Աղբահանության և սանիտարական մաքրման մասին>> ՀՀ օրենքներին համապատասխան` համայնքի ավագանու կողմից սահմանված վճարի դրույքաճափերին համապատասխան՝

Աղբահանության վճար վճարողների հաշվառման, աղբահանության վճարի հաշվարկման և գանձման կարգի պահպանման նկատմամբ հսկողությունն իրականացնում է Արթիկ համայնքի ղեկավարը: